ועדת הפנים ואיכות הסביבה, כנסת 15, פרוטוקול מספר 201, 2000-12-19 12:30

דוד אזולאי: שלום לכולם, אני מתכבד לפתוח את ישיבת הוועדה בעניין צו הריסה נגד מפעל בטון בדליית אל-כרמל.

דוד אזולאי: הישיבה היא על פי בקשתם של חברי הכנסת איוב קרא וסאלח טריף.

איוב קרא: אני חושב שהסוגיה של המפעל הזה היא עוד כיוון חשיבה של הממסד נגד פתרון אמיתי וכנה של סוגיית רשיונות הבנייה והתפתחות האזור בדליית אל-כרמל.

איוב קרא: אני חושב שהמפעל הזה, שמפרנס הרבה מאוד משפחות בדליית אל-כרמל, שהיום מנסים להביא לסגירתו, הוא אות ותעודת קלון לכל משרדי הממשלה.

איוב קרא: בדליית אל-כרמל הממשלה לא השקיעה אף פעם בשום מפעל, ועד שסוף סוף קם יזם ועשה מפעל שמפרנס משפחות, הממשלה לא רק שלא עוזרת, היא גם רוצה להרוס.

איוב קרא: אין לנו הרבה במה להתגאות מבחינה תעשייתית, אבל אנחנו מתגאים ביזמים כמו אלה שהקימו את מפעל "בטון הכרמל" ואנחנו צריכים לגבות אותם.

איוב קרא: במקום שהממשלה תבין שיש לנו חיילים משוחררים שאין להם תעסוקה וצריך למצוא להם פתרון, היא עושה דבר הפוך, כי יש ביורוקרטיה ממשלתית באמצעות משרד הפנים.

איוב קרא: מבחינתי אף משרד לא אשם, אבל אני רוצה פתרון למפעל הזה כדי שלא ייסגר.

איוב קרא: המפעל הזה לא ייסגר, ואני אומר בנוכחות נציג המשטרה, שאני אשב עם החסינות שלי בתוך המפעל ולא אתן שיקרה למפעל הזה משהו.

איוב קרא: לא יעזור לאף אחד שום דבר, אנחנו לא ניתן שהמפעל הזה ייסגר.

איוב קרא: אני אומר את זה חד משמעית ובריש גליי.

איוב קרא: הופקדו תוכניות מתאר ואין שום בעיה לקבל אישור זמני כדי שהמפעל הזה יוכל לפעול, עד שיהיה אזור תעשיה.

איוב קרא: צריך לזכור שאין שום אזור תעשייה באזור הזה ולא נותנים לנו שום פתרון אחר באזור.

איוב קרא: הפתרון היחיד שמוצע הוא באזור התעשייה ביוקנעם.

איוב קרא: איזה מין פתרון זה שמישהו מדליית אל-כרמל צריך לרוץ עד יוקנעם כדי למצוא לו אזור תעשייה?

איוב קרא: נמצאים פה מכובדי העדה הדרוזית, חבר הכנסת סאלח טריף וראש מועצת דליית אל-כרמל, ואנחנו עומדים על כך שתמצאו פתרון, אולי דחייה של צו ההריסה, עד שיימצא פתרון סופי ומחייב של העברת המפעל.

איוב קרא: אם לא תהיה דחייה כזאת ויקרה משהו למפעל, תהיה פרובוקציה שלא זכורה בהיסטוריה של מדינת ישראל.

סאלח טריף: אני יודע שהבעיה היא בעיה תכנונית וצריך לפתור אותה באופן מיידי.

סאלח טריף: כולנו מודעים לכך שהנושא הזה עבר דיון משפטי - וזה הקושי – ויש החלטות בית משפט.

סאלח טריף: החלטות של בית משפט צריך לאכוף, אבל יש בעיה לאכוף את החוק אצל הדרוזים, כאשר מדובר בפגיעה בהם.

סאלח טריף: לא פעם אנחנו גם מגיעים להבנות כדי לפתור את הבעיות האלה.

סאלח טריף: מבחינה עובדתית העניין הזה נמצא בהליכי תכנון ובנייה.

סאלח טריף: אני מבין שהוועדה המקומית החליטה להפקיד והוועדה המחוזית צריכה לאשר, אבל משום מה העניין הזה נתקע שם ולא נדון.

סאלח טריף: אני מניח שזה לא סתם וקיימת שם בעיה.

סאלח טריף: אפשר לעצור את כל התהליך הזה בבית המשפט ולקבל דחיה של הקץ באמצעות אישור לשימוש חריג וכד'.

סאלח טריף: אני בטוח שהעניין הזה נמצא בסדר העדיפות האחרון של המשטרה והיא לא היתה רוצה להיכנס לדליית אל-כרמל ולהרוס שם משהו.

סאלח טריף: אני משוכנע בזה, אבל צריך לאפשר לה את זה על ידי דחיית צו בית המשפט ושהוועדה המחוזית אכן תעשה את מה שהיא צריכה לעשות.

סאלח טריף: לכן אני מבקש מהיושב ראש לפנות אל הוועדה המחוזית, כדי שיזרזו את הדיון יחד עם המועצה המקומית, כדי שיינתן פתרון תכנוני לבעיה שיכולה להיעצר בבית המשפט וכך בעלי המפעל לא יעברו על החוק.

סאלח טריף: זה מאוד קריטי ומאוד דחוף.

ד"ר רמזי חלבי: המפעל הזה קיים כבר 12 שנה בדליית אל-כרמל.

דוד אזולאי: על איזה שטח הוא הוקם?

ד"ר רמזי חלבי: בהתחלה המפעל הזה היה על שטח שנמצא ליד ביתו של בעל המפעל, כלומר על אדמת מגורים.

ד"ר רמזי חלבי: עקב בעיות קשות עם השכנים, שלא הסכימו בשום פנים ואופן לאפשר למפעל בטון לפעול בתוך השכונה ואפילו סגרו לו כמה פעמים את הכביש, המפעל הועבר.

ד"ר רמזי חלבי: הגענו למצב של כמעט ריב בין המשפחות.

ד"ר רמזי חלבי: בשנה שעברה אמרנו לבעל המפעל נג'יב חלבי שהוא לא יכול להפעיל את המפעל בתוך שכונת המגורים.

ד"ר רמזי חלבי: נג'יב חלבי הסכים להעביר את המפעל, כי לדבריו הוא לא רוצה להזיק ולהציק לשכנים, אבל הוא מבקש שניתן לו מקום אחר שבו הוא יוכל להמשיך לפעול.

ד"ר רמזי חלבי: באותה תקופה יושב ראש ועדת התכנון והבניה רכס הכרמל היה והבה והבה.

ד"ר רמזי חלבי: אמרתי לו שאין מקום בדליית אל-כרמל שמוגדר כאזור תעשייה שאפשר להפעיל בו מפעל בטון.

ד"ר רמזי חלבי: אנחנו חיים בתוך פארק הכרמל, שהוא מקום מאוד יפה.

ד"ר רמזי חלבי: בכל מקום באזור הזה, היכן שרוצים לעשות משהו, אומרים שזה לא ניתן, כי זו פגיעה בערך נוף.

ד"ר רמזי חלבי: יושב ראש ועדת התכנון, בעל המפעל ואני איתרנו מקום מחוץ לשטח השיפוט של הכפר, שאפשר יהיה למקם בו את מפעל הבטון, כדי לפתור בעיה וכדי שלא יהיה ריב בין המשפחות בכפר.

ד"ר רמזי חלבי: איתרנו שטח מחוץ לשטח השיפוט של המועצה, נג'יב חלבי קנה את האדמה מגורם פרטי ובנה עליו את המפעל.

ד"ר רמזי חלבי: השטח הזה הוא על אדמה גלילית ואמרנו שזה המקום היחיד שאפשר לבנות עליו מפעל.

ד"ר רמזי חלבי: כבר אז אמרנו שנלך לפתרון תכנוני.

ד"ר רמזי חלבי: שלא באשמתו, נאלץ בעל המפעל להעתיק את המפעל לאותו מקום.

ד"ר רמזי חלבי: זה היה המקום היחידי שאפשר היה להקים בו את המפעל.

דוד אזולאי: האם הוא קיבל אישור ממישהו להקים שם את המפעל?

ד"ר רמזי חלבי: גם אני, כראש המועצה, וגם יושב ראש ועדת התכנון והבניה הקודם, אמרנו לשופט שאם הוא צריך לשפוט מישהו, הוא צריך לשפוט אותי ואת יושב ראש ועדת התכנון.

ד"ר רמזי חלבי: אנחנו האשמים בזה שהמפעל הועתק לשם, כי לצערי הרב ולבושתנו אין לנו אזור תעשיה שאפשר להעביר אליו את המפעל.

ד"ר רמזי חלבי: מה לעשות שבדליית אל-כרמל אנחנו לא משופעים במפעלי היי-טק ומפעלי צווארון לבן?

ד"ר רמזי חלבי: כל אנשי הביזנס שלנו הם אנשים עם צווארון כחול – מפעלי בטון, עבודות פיתוח, עבודות עפר, כלים כבדים, חפירות וכד'.

ד"ר רמזי חלבי: לכל הדברים האלה אין מקום בדליית אל-כרמל ועוספיה, כי האזור הוא אזור ירוק ויפה.

דוד אזולאי: איפה נמצא המפעל היום?

ד"ר רמזי חלבי: מפעל הבטון נמצא בגבול השיפוט של הכפר, באדמה גלילית.

דוד אזולאי: זה בתוך שטח הכפר העתידי?

ד"ר רמזי חלבי: לא.

ד"ר רמזי חלבי: מאחר שזה כך, הגשנו לוועדה המחוזית תוכנית מפורטת ונקודתית לאזור הזה, כי הוועדה המקומית לא יכולה לדון במפעל, כי הוא מחוץ לשטח השיפוט שלה.

ד"ר רמזי חלבי: הגשנו את התוכנית והיא נדונה כבר בפורום הירוקים והוגשה לדיון בוועדה המחוזית, קיבלנו אותה חזרה לתיקונים ועד השבוע הבא התיקונים יהיו מוכנים.

ד"ר רמזי חלבי: אתמול נפגשנו עם הממונה על המחוז והסברנו לו את העניין הזה.

ד"ר רמזי חלבי: הפתרון קיים.

ד"ר רמזי חלבי: אני מתכוון שהתכנית הזאת, ע"ד 255, תבוא לדיון בוועדה המחוזית הקרובה יחד עם התיקונים.

ד"ר רמזי חלבי: הצגתי את התוכנית לפורום הירוקים והם לא התנגדו לה.

דוד אזולאי: למרות התהליכים שעברתם עד היום בבית המשפט?

ד"ר רמזי חלבי: אין קשר בין הדברים.

ד"ר רמזי חלבי: אין ספק שהיה מהלך משפטי, אבל המהלך התכנוני רץ במקביל.

סאלח טריף: דרך אגב, בית המשפט ממתין לפעמים עד שוועדות התכנון יחליטו.

ד"ר רמזי חלבי: מאחר שיש צו סגירה למפעל ל-31 בדצמבר 2000, כלומר סגירה של המפעל בעוד עשרה ימים, והוועדה המחוזית אמורה לדון - -

דוד אזולאי: כמה אנשים מעסיק המפעל?

נג'יב חלבי: המפעל מפרנס למעלה מ-30 משפחות, גם יהודים.

ד"ר רמזי חלבי: אני רוצה להדגיש שהמפעל הזה מהווה 50% מהתעשייה בדליית אל-כרמל.

ד"ר רמזי חלבי: בדליית אל-כרמל יש שני מפעלים: מפעל דלתא בתחום הטכסטיל ומפעל הבטון.

ד"ר רמזי חלבי: כלומר, אם אנחנו סוגרים את המפעל הזה, זה אומר שסוגרים מפעל אחד מתוך שניים, וזה לא כמו השכנים שלנו ביוקנעם שאם סוגרים להם מפעל אחד זה מפעל אחד מתוך 200.

ד"ר רמזי חלבי: אם המפעל הזה ייסגר יישאר מפעל טכסטיל אחד, שלא ניתן לדעת מתי יסגרו גם אותו.

ד"ר רמזי חלבי: בית המשפט הוציא צו סגירה עד 31 בדצמבר 2000, כלומר עד אז נג'יב חלבי צריך להעביר את המפעל שלו למקום אחר.

ד"ר רמזי חלבי: לא ניתן להעביר את המפעל הזה למקום אחר, כי בכל מקום אחר באזור שאנחנו נוגעים יש מגבלה לעבור לשם, כי הוא שטח ירוק.

ד"ר רמזי חלבי: אני חושב שהפתרון לכך הוא שבית המשפט, בתיאום עם המחוז, יסכים לארכה של מספר חודשים, אשר במהלכן תידון התוכנית שהגשנו יחד עם הירוקים לוועדה המחוזית.

ד"ר רמזי חלבי: יש לנו סיכוי סביר שהתוכנית הזאת תאושר.

ד"ר רמזי חלבי: אם התוכנית תאושר, אזי המפעל הזה יהיה בתוך אזור התעשייה של דליית אל-כרמל, ובא לציון גואל.

דוד אזולאי: אתה מדבר על אותו מקום בו המפעל נמצא עכשיו?

ד"ר רמזי חלבי: כן.

ד"ר רמזי חלבי: השכנים של המפעל הזה הם אותם קבלני עפר ועבודות פיתוח, שיכולים בעתיד להקים שם עוד עסקים.

ד"ר רמזי חלבי: כך אני חושב שהבעיה תיפתר.

יונה דוד: יש ציפיות שאני אפתור את הבעיה.

יחזקאל לביא: יש לו בעיה משפטית.

דוד אזולאי: לכן שאלתי איפה זה עומד מבחינת בית המשפט.

יונה דוד: למפעל הזה יש צו סגירה.

יונה דוד: צו סגירה הוא הליך שיפוטי שעבר כבר את כל הערכאות, כולל ערכאת בית משפט עליון, שנתן לגיטימציה לצו.

יונה דוד: הצו אמור להיכנס לתוקפו בינואר 2001.

יונה דוד: זה צו הפסקה שיפוטי.

סאלח טריף: מה עמדתך לגבי ההצעה לבקש ארכה?

יונה דוד: הבעיה היום היא בעיה משפטית, כלומר, לא אני ולא הממונה על המחוז יכולים לתת הנחיה לתובע המחוזי.

סאלח טריף: אתה צריך להצטרף לבקשה של המועצה.

דוד אזולאי: ראש המועצה הציע הצעה.

דוד אזולאי: יש אפשרות שאתם תיענו לבקשה הזאת ותבקשו דחיה של הצו ובד בבד המועצה תקדם את התוכנית?

יונה דוד: התובע המחוזי התקשר אליי אתמול בערב ואמר לי שהוא מבין שהוגשה בקשה לבית המשפט בחיפה לקבל ארכה.

יונה דוד: התובע המחוזי, שהוא נציג היועץ המשפטי לממשלה, ולא אני, צריך להגיב על הבקשה הזאת.

סאלח טריף: העמדה שלך קובעת.

סאלח טריף: אתה חושב שאנחנו טיפשים?

יונה דוד: העמדה שלי לא קובעת.

סאלח טריף: אתה יכול להגיד שזה נמצא בהליך של דיון בוועדה מחוזית ולכן אין מניעה לקבל ארכה.

סאלח טריף: אם אתה לא תתנגד, בית המשפט ייענה לבקשה.

דוד אזולאי: הוא לא יכול להגיד לכם מה העמדה, כי הוא הנציג של המחוז.

סאלח טריף: למה הוא בא לכאן כשהוא לא יכול להביא את העמדה?

דוד אזולאי: ד"ר רמזי חלבי, כמה זמן אתה מעריך יכול להימשך המהלך הזה שאתה מדבר עליו?

ד"ר רמזי חלבי: בין חצי שנה לשנה.

ד"ר רמזי חלבי: אתמול, הממונה על המחוז חיים קופלמן, התחייב בפניי שיביא את התוכנית לדיון בחודש פברואר 2001.

ד"ר רמזי חלבי: התחייבתי להביא את התוכנית עד אז.

דוד אזולאי: עד פברואר 2001 תהיו ערוכים להביא את התוכנית?

ד"ר רמזי חלבי: בוודאי.

ד"ר רמזי חלבי: יתרה מזאת, הצגתי את התוכנית בפני פורום הירוקים והם לא התנגדו.

ד"ר רמזי חלבי: למחוז אין בעיה אם הירוקים מסכימים.

ד"ר רמזי חלבי: המחוז לא צריך להיות מודאג מזה שמפעלי בטון יהיו באזור, כאשר הירוקים שמטפלים בזה לא מתנגדים.

דוד אזולאי: יש בעיה לתת ארכה?

יחזקאל לביא: כרגע זה לא בידיים שלנו.

דוד אזולאי: אם יש אפשרות בסוף התהליך לאשר את זה, מדוע להיכנס לעימות מיותר אם אפשר להגיע לפתרון זמני של דחיית הצו למשך חצי שנה?

יחזקאל לביא: צריכה להיות הסכמה של היועץ המשפטי לממשלה.

יחזקאל לביא: זה לא בהסכמה שלנו.

יחזקאל לביא: לאחר שזה כבר עבר הליך שיפוטי, אתה יודע שאנחנו לא יכולים להתערב.

סאלח טריף: כשמזמינים ממונה על המחוז שיכול לתת תשובה, עם כל הכבוד לו, הוא לא יכול להגיע.

יחזקאל לביא: ניתן כאן פסק דין לא בערכאה ראשונה ולא בערכאה שניה.

יחזקאל לביא: מי שצריך לנקוט את ההליך זה היועץ המשפטי לממשלה.

יחזקאל לביא: אם הוא יעשה את זה, זה ייעשה.

איוב קרא: הבקשה החדשה של המועצה המקומית הוגשה לאחר החלטת בית המשפט העליון, ולכן יש נסיבות חדשות שצריך לחשוב עליהן.

איוב קרא: מה הבעיה שהמחוז יאמר שהעמדה שלהם היא ללכת לקראת פתרון הבעיה?

יחזקאל לביא: ראש המועצה אמר שהוא שוחח אתמול בערב עם הממונה על המחוז.

יחזקאל לביא: על השיחה הזאת אני לא יודע ולכן לא היתה לי התמונה הזאת.

דוד אזולאי: שוחחתי עם הממונה על המחוז לפני יומיים והוא אמר לי שיש לו נכונות לעזור והוא מוכן ללכת לקראת כל פתרון חיובי.

דוד אזולאי: הבעיה שלו היא אחת ויחידה, היות שהנושא נמצא כרגע בערכאה משפטית, הוא לא יכול לעשות שום דבר.

סאלח טריף: אז הוא לא אומר את האמת.

דוד אזולאי: אם זו בעיה של היועץ המשפטי - -

סאלח טריף: סליחה אדוני היושב ראש, זו לא בעיה של היועץ המשפטי.

סאלח טריף: אני קצת מתמצא בעניינים האלה.

סאלח טריף: אני אומר לכם שזה לא בסדר שהממונה על המחוז לא לוקח אחריות.

סאלח טריף: אם הוא מסכם עם ראש המועצה שיהיה דיון בפברואר, אם הוא רק מודיע שהוא כן יעשה דיון בפברואר, בית המשפט ידחה את הצו.

סאלח טריף: מה ההתחמקות הזאת?

סאלח טריף: קופלמן לא יכול להתחמק מאחריותו.

יחזקאל לביא: ישנה הנחיה מפורשת של היועץ המשפטי לממשלה שתביעות שכבר מנוהלות בבתי משפט, רק התובע ורק הוא אחראי עליהן והוא יכול להחליט לגביהן.

סאלח טריף: התובע אוסר עליו לקיים דיון?

יחזקאל לביא: הוא מוכן לקיים דיון.

סאלח טריף: זה מה שאני רוצה.

סאלח טריף: אני רוצה שהוא יגיד שהוא מקיים דיון בפברואר.

יחזקאל לביא: הוא הרי אמר שהוא מוכן.

סאלח טריף: הוא צריך להגיד את זה כאן ושזה יונח על סדר יומו.

ד"ר רמזי חלבי: אני אצטט את קופלמן במלוא האחריות, שאמר שהיו נסיבות חדשות לאחר פסק הדין.

ד"ר רמזי חלבי: כמו כן, התוכנית הוגשה וקופלמן התחייב להביא אותה לדיון בוועדה המחוזית במהלך חודש פברואר.

ד"ר רמזי חלבי: אני מבין שזה בידיים של התובע ושל היועץ המשפטי לממשלה, אבל אם הוא ישמע שהמחוז מביא את התוכנית לדיון, זה יהיה בגדר דבר חדש.

יחזקאל לביא: אני מציע – ולא קיבלתי על כך שום הסכמה של היועץ המשפטי לממשלה – שתהיה פנייה משותפת של המועצה המקומית ושל קופלמן אל התובע המחוזי, שיבקש מבית המשפט עיכוב ביצוע של פסק הדין.

יחזקאל לביא: והיה והתובע יסכים לדבר, גמרנו.

דוד אזולאי: יש אפשרות לבקש שימוש חורג?

יחזקאל לביא: לא.

סאלח טריף: אני מקבל את ההצעה של מר לביא.

סאלח טריף: אם יפנו בצורה זו לתובע, אני אומר לכם שהעניין יידחה.

סאלח טריף: חבל על הזמן, זו בעיה שאפשר לפתור.

סאלח טריף: אני רק זועם על כך שלא באים לכאן נציגים שיכולים לתת תשובות מקצועיות.

יחזקאל לביא: גם קופלמן לא יכול היה לתת לך תשובה.

וג'יה כיוף: אם התובע יקבל חוות דעת מקצועית מהמחוז על כך שיש נסיבות חדשות ויש תנאים חדשים, התובע ישקול שוב את העניין.

וג'יה כיוף: אנחנו צריכים להיות חכמים ולא רק צודקים.

יחזקאל לביא: לא סתם הצעתי את הרעיון שגם ד"ר רמזי חלבי וגם קופלמן יהיו חתומים על הפנייה.

בנצי מורדוב: אני מברך על הפגישה הזאת ואת היוזמים של הישיבה הזאת.

בנצי מורדוב: כמי שנמצא יותר בדליית אל-כרמל מאשר בתל-אביב, אני חי את כל מה שקורה שם.

בנצי מורדוב: אני מכיר את המפעל ואת הבעלים של המפעל וכל מה שקורה שם.

בנצי מורדוב: ואכן, הדברים כפי שהוצגו על ידי ראש המועצה הם נכונים וזה מה שאכן קורה בשטח.

בנצי מורדוב: דעתי פשוטה מאוד – חוק צריך לקיים, אבל יחד עם זאת צריך גם לחיות את המציאות ולראות את העובדות בשטח.

בנצי מורדוב: אם שואלים את דעתי, אני ממליץ שתהיה פנייה משותפת או פנייה של הבעלים של המפעל לבית המשפט.

בנצי מורדוב: יש לי יסוד מוצק להניח שהמחוז לא יתנגד לכך ואנחנו כוועדה המרחבית לתכנון ובנייה בוודאי שלא נתנגד.

איוב קרא: אתה יכול להצטרף לפנייה?

בנצי מורדוב: אנחנו נצטרף, כי אנחנו חושבים שהמקום צריך להיות מוסדר.

בנצי מורדוב: אנחנו נברך על כל יוזמה כזאת ועל כל פתרון חיובי כזה שיהיה למקום, כי אני חושב שזה חשוב מבחינת העסקת התושבים וחיוניות המפעל.

בנצי מורדוב: אני לא רואה במפעל הזה איזשהו מפגע.

בנצי מורדוב: בית המשפט החליט ואת דיני התכנון והבנייה צריך לקיים, אבל יחד עם זאת צריך לחיות את המציאות.

בנצי מורדוב: אני חושב שזה הזמן וזה המקום לקרוא לראשי הרשויות באזור, החברות במרחב התכנון של רכס הכרמל, לתת את ידם, ולא רק במלל, להכנת תוכניות מפורטות.

דוד אזולאי: אני מאוד מקווה שהסיכום שאקרא להלן יהיה מקובל על דעת כולם ואנחנו נמשיך ונעקוב אחר העניין הזה.

דוד אזולאי: על פי הצעת נציג משרד הפנים, המועצה והממונה על המחוז יפנו לתביעה במחוז כדי לדחות ביצוע הצו בשל נסיבות חדשות שנוצרו, ולקיים בהקדם דיון בוועדה המחוזית על התוכנית המפורטת שהוגשה.

ד"ר רמזי חלבי: אנחנו כבר הגשנו את התוכנית, קיבלנו תיקונים טכניים והיא תוחזר לוועדה בעוד שלושה ימים.

לביב חלבי: אם יותר לנו לצרף את אותו אזור לתחום השיפוט של המועצה המקומית, זה יפתור את הבעיה.

דוד אזולאי: המועצה תגיש את התוכנית המתוקנת תוך שלושה ימים.

ד"ר רמזי חלבי: אני מציע שהוועדה הזו, שהיא גם ועדת הפנים וגם ועדה לאיכות הסביבה, תמליץ בפני פורום הירוקים ללכת לקראת היישוב במה שנקרא מקורות פרנסה.

סאלח טריף: זה דיון אחר.

סאלח טריף: אני מציע שהצעת הסיכום של יושב ראש הוועדה תועבר אלינו, כדי שנוכל להמשיך לטפל בנושא במחוז.

דוד אזולאי: אני מודה לכולם, הישיבה נעולה.

דוד אזולאי: - - - - - - - - - -